Valserberg
Der Fallerbärg (uf de Schwizer Landcharte Valserbärg) isch e Bärgpass im Bündnerland.

Übere Bärg goot der gwoont Wääg vom Rhywald uf Falsch im Falschertaal. Me dänkt, ass über dä Bärgpass au scho d Walser im Mittelalter usem Taal vom Hinderrhy is Falschertaal cho sind.

Es git kei Strooss übere Fallerbärg, numme en Fuess- und Soumwääg. Dää foot bim Dorf Hinderrhy a und goot dur d Alpe Casana und Piänätsch stotzig z duruff. Es sind grad nüünhundert Meter vo Hinderrhy ufe Bärg, wo d Passhöchi uf 2502 Meter über Meer isch.

Ännedra goot der Bärgwääg nid so stotzig s Peil, es Sytetaal vom Falschertal, duruus über d Alpweide Chella und Zum Hirt und vo dört denn s Port ab zum Bärgdörfli Wallatsch, wome äntwader der Wääg grad abe uf Innerpeil und dure Peilwerwald oder graad füra uf Tschifera goot. Beid Wääg chöme denn grad uf Platz abe; das isch s Hauptdorf vo Falsch. Das Dorf lyt 1250 Meter wyter unde weder der Fallerbärg.

Wie d Lüüt vo Falsch früener der Fallerwääg bruucht händ zum ihri Sache im Süüde go hole, verzellt d Walser Schriftstellere Paula Jörger i der walserdüütsche Gschicht D Valler Bäärgtreger, wo d Walservereinigung Graubündä anne 1974 useggä het; anne 1942 het d Jörger do drüber uf hochdüütsch scho i der Zytschrift Schweizer Volkskunde gschribe.

Hüt chame uf em «Grosse Walserwääg» und ef em «Walserwääg Graubünde», wo beidi a d Wanderige vo de Walser i früenere Joorhunderten erinnere, dört dure goo.

Literatur 
 
 Roland Baumgartner: Der grosse Walserweg. 1989.

Weblink 
 Walserweg, Etappe 2, Hinterrhein–Vals uf schweizmobil.ch
 Walserweg Graubünden uf walserweg.ch
 Der Große Walserweg uf walser-alps.eu

Kwelle 

Geografii vom Kanton Graubünde
Walser
Pass i de Schwiz
Alpepass